CELEX: 32020R0780
Language: el
Date: 2020-06-12 00:00:00
Title: Εκτελεστικός κανονισμός (ΕΕ) 2020/780 της Επιτροπής της 12ης Ιουνίου 2020 για την τροποποίηση του κανονισμού (ΕΕ) αριθ. 445/2011 και του εκτελεστικού κανονισμού (ΕΕ) 2019/779 όσον αφορά μέτρα για την παράταση της ισχύος ορισμένων πιστοποιητικών υπεύθυνων για τη συντήρηση σιδηροδρομικών φορέων και ορισμένων μεταβατικών διατάξεων λόγω της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

15.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/8
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/780 ΤΗΣ ΕΠΙΤΡΟΠΗΣ
         της 12ης Ιουνίου 2020
         για την τροποποίηση του κανονισμού (ΕΕ) αριθ. 445/2011 και του εκτελεστικού κανονισμού (ΕΕ) 2019/779 όσον αφορά μέτρα για την παράταση της ισχύος ορισμένων πιστοποιητικών υπεύθυνων για τη συντήρηση σιδηροδρομικών φορέων και ορισμένων μεταβατικών διατάξεων λόγω της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (1), και ιδίως το άρθρο 14 παράγραφος 6,
         Εκτιμώντας τα ακόλουθα:
         
                     (1)
                  
                  
                     Τα κράτη μέλη ενημέρωσαν την Επιτροπή σχετικά με τις δυσκολίες που αντιμετωπίζουν όσον αφορά την ανανέωση ορισμένων πιστοποιητικών των υπεύθυνων για τη συντήρηση σιδηροδρομικών φορέων («ΥΣΦ»), λόγω των μέτρων που ελήφθησαν για την αντιμετώπιση της πανδημίας COVID-19.
                  
               
                     (2)
                  
                  
                     Η ανανέωση των πιστοποιητικών ΥΣΦ εμπορευματικών φορταμαξών ή πιστοποιητικών για την εξωτερική ανάθεση καθηκόντων συντήρησης εμπορευματικών φορταμαξών που έχουν εκδοθεί σύμφωνα με τον κανονισμό (ΕΕ) αριθ. 445/2011 της Επιτροπής (2), στις περιπτώσεις στις οποίες η ισχύς τους μόλις έληξε ή πρόκειται να λήξει, ενδέχεται να μην είναι δυνατή λόγω των μέτρων που έχουν καταστεί αναγκαία εξαιτίας της πανδημίας COVID-19 και τα οποία τέθηκαν σε εφαρμογή σε ορισμένα κράτη μέλη από την 1η Μαρτίου 2020. Ειδικότερα, οι οργανισμοί πιστοποίησης ΥΣΦ μπορεί να μην είναι σε θέση να πραγματοποιήσουν όλες τις προκαταρκτικές εργασίες που απαιτούνται για την έγκαιρη ανανέωση της πιστοποίησης ΥΣΦ ή της πιστοποίησης για την εξωτερική ανάθεση καθηκόντων συντήρησης σύμφωνα με τον κανονισμό (ΕΕ) αριθ. 445/2011 ή, από την 16η Ιουνίου 2020, με τον εκτελεστικό κανονισμό (ΕΕ) 2019/779 της Επιτροπής (3).
                  
               
                     (3)
                  
                  
                     Για να εξασφαλιστεί η επιχειρησιακή συνέχεια, η ισχύς των πιστοποιητικών ΥΣΦ και των πιστοποιητικών για την εξωτερική ανάθεση καθηκόντων συντήρησης που έχουν εκδοθεί σύμφωνα με τον κανονισμό (ΕΕ) αριθ. 445/2011 και λήγουν από την 1η Μαρτίου 2020 έως την 31η Αυγούστου 2020, θα πρέπει να παραταθεί για 6 επιπλέον μήνες. Αυτό δεν θα πρέπει να θίγει την εφαρμογή του άρθρου 7 παράγραφος 7 του κανονισμού (ΕΕ) αριθ. 445/2011 όταν ένας οργανισμός πιστοποίησης διαπιστώνει ότι υπεύθυνος για τη συντήρηση φορέας δεν πληροί πλέον τις απαιτήσεις βάσει των οποίων εξέδωσε το πιστοποιητικό ΥΣΦ ή το πιστοποιητικό για την εξωτερική ανάθεση καθηκόντων συντήρησης.
                  
               
                     (4)
                  
                  
                     Λόγω της πανδημίας COVID-19, είναι σκόπιμο να δοθεί περισσότερος χρόνος για την εφαρμογή των απαιτήσεων για τα κρίσιμα για την ασφάλεια δομικά στοιχεία και για την εφαρμογή του νέου καθεστώτος σε άλλα οχήματα πλην των εμπορευματικών φορταμαξών. Οι μεταβατικές διατάξεις του εκτελεστικού κανονισμού (ΕΕ) 2019/779 θα πρέπει, επομένως, να προσαρμοστούν.
                  
               
                     (5)
                  
                  
                     Ως εκ τούτου, ο κανονισμός (ΕΕ) αριθ. 445/2011 και ο εκτελεστικός κανονισμός (ΕΕ) 2019/779 θα πρέπει να τροποποιηθούν αναλόγως.
                  
               
                     (6)
                  
                  
                     Από την 1η Μαρτίου 2020, η ισχύς ορισμένων πιστοποιητικών ΥΣΦ ενδέχεται να έχει ήδη λήξει. Για να αποφευχθεί οποιαδήποτε ανασφάλεια δικαίου, η παράταση της ισχύος των πιστοποιητικών ΥΣΦ θα πρέπει, επομένως, να έχει εφαρμογή από την 1η Μαρτίου 2020.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 51 παράγραφος 1 της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου (4).
                  
               
                     (8)
                  
                  
                     Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, ώστε να διασφαλιστεί η αποτελεσματικότητα των μέτρων που προβλέπονται σε αυτόν,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 7 του κανονισμού (ΕΕ) αριθ. 445/2011, η παράγραφος 4 αντικαθίσταται από το ακόλουθο κείμενο:
            
                        «4.
                     
                     
                        Με την επιφύλαξη των διατάξεων του άρθρου 15 παράγραφος 6 του εκτελεστικού κανονισμού (ΕΕ) 2019/779 της Επιτροπής (*1), το πιστοποιητικό ΥΣΦ ισχύει για περίοδο έως 5 ετών. Ο κάτοχος του πιστοποιητικού ενημερώνει αμέσως τον οργανισμό πιστοποίησης για όλες τις σημαντικές αλλαγές στις συνθήκες που επικρατούσαν κατά τη χορήγηση του αρχικού πιστοποιητικού, ώστε ο οργανισμός πιστοποίησης να είναι σε θέση να αποφασίσει εάν πρέπει να τροποποιήσει, να ανανεώσει ή να ανακαλέσει το εν λόγω πιστοποιητικό.
                     
                  
         
            Άρθρο 2
            Ο εκτελεστικός κανονισμός (ΕΕ) 2019/779 τροποποιείται ως εξής:
            
                        1)
                     
                     
                        το άρθρο 15 παράγραφος 5 αντικαθίσταται από το ακόλουθο κείμενο:
                        
                                    «5.
                                 
                                 
                                    Όλοι οι υπεύθυνοι για τη συντήρηση φορείς οχημάτων πλην των εμπορευματικών φορταμαξών και των οχημάτων που απαριθμούνται στο άρθρο 15 παράγραφος 1 της οδηγίας (ΕΕ) 2016/798 που δεν υπόκεινται στις παραγράφους 2 έως 4 συμμορφώνονται με τον παρόντα κανονισμό το αργότερο έως τις 16 Ιουνίου 2022.»·
                                 
                              
                  
                        2)
                     
                     
                        στο άρθρο 15, προστίθεται η ακόλουθη παράγραφος 6:
                        
                                    «6.
                                 
                                 
                                    Με την επιφύλαξη τυχόν διαδικασίας που μπορεί να κινήσει ο οργανισμός πιστοποίησης δυνάμει των διατάξεων του άρθρου 7 παράγραφος 7 του κανονισμού (ΕΕ) αριθ. 445/2011, η ισχύς των πιστοποιητικών ΥΣΦ και των πιστοποιητικών για την εξωτερική ανάθεση καθηκόντων συντήρησης που έχουν εκδοθεί σύμφωνα με τον εν λόγω κανονισμό και λήγουν μεταξύ της 1ης Μαρτίου 2020 και της 31ης Αυγούστου 2020 παρατείνεται για 6 επιπλέον μήνες.»·
                                 
                              
                  
                        3)
                     
                     
                        στο άρθρο 17, το δεύτερο εδάφιο αντικαθίσταται από το ακόλουθο κείμενο:
                        
                                     
                                 
                                 
                                    «Εφαρμόζεται από τις 16 Ιουνίου 2020. Ωστόσο, το άρθρο 4 εφαρμόζεται από τις 16 Ιουνίου 2021 και το άρθρο 15 παράγραφος 6 εφαρμόζεται από την 1η Μαρτίου 2020.».
                                 
                              
                  
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 102.
         
            (2)  Κανονισμός (ΕΕ) αριθ. 445/2011 της Επιτροπής, της 10ης Μαΐου 2011, για σύστημα πιστοποίησης φορέων υπεύθυνων για τη συντήρηση εμπορευματικών φορταμαξών και για την τροποποίηση του κανονισμού (ΕΚ) αριθ. 653/2007 (ΕΕ L 122 της 11.5.2011, σ. 22).
         
            (3)  Εκτελεστικός κανονισμός (ΕΕ) 2019/779 της Επιτροπής, της 16ης Μαΐου 2019, για τον καθορισμό λεπτομερών διατάξεων για σύστημα πιστοποίησης των φορέων υπεύθυνων για τη συντήρηση οχημάτων κατ’ εφαρμογή της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΕ) αριθ. 445/2011 της Επιτροπής (ΕΕ L 139I της 27.5.2019, σ. 360).
         
            (4)  Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (ΕΕ L 138 της 26.5.2016, σ. 44).